b'\n_START_ARTICLE_\nMordvalaiset kielet\n_START_SECTION_\nNykytilanne\n_START_PARAGRAPH_\nVaikka mordvalaiskielten puhujam\xc3\xa4\xc3\xa4r\xc3\xa4 on melko suuri, niiden puhuma-alue on hajanainen. Ven\xc3\xa4j\xc3\xa4\xc3\xa4n kuuluvassa autonomisessa Mordovian tasavallassa asuu alle kolmasosa mordvalaisista. Ven\xc3\xa4j\xc3\xa4n uralilaisista kielist\xc3\xa4 mordvalaiskielten puhuma-alue on etel\xc3\xa4isin. Se muodostuu ryhm\xc3\xa4st\xc3\xa4 erillisi\xc3\xa4 asutuspes\xc3\xa4kkeit\xc3\xa4, jotka ovat sijoittuneet havumets\xc3\xa4vy\xc3\xb6hykkeen etel\xc3\xa4osaan.  Huomattavia ryhmi\xc3\xa4 mordvalaisia asuu mm. Samaran, Penzan ja Orenburgin alueella._NEWLINE_Vaikka mordvalaiskielet ovat puhujam\xc3\xa4\xc3\xa4r\xc3\xa4lt\xc3\xa4\xc3\xa4n yksi suurimmista uralilaisten kielten ryhmist\xc3\xa4, on niiden sosiokulttuurinen asema heikko. Ven\xc3\xa4j\xc3\xa4n vuoden 2010 v\xc3\xa4est\xc3\xb6nlaskennan mukaan mordvalaisten m\xc3\xa4\xc3\xa4r\xc3\xa4 oli Ven\xc3\xa4j\xc3\xa4ll\xc3\xa4 744 200. Mordvalaiskielten puhujien m\xc3\xa4\xc3\xa4r\xc3\xa4 oli 393 000 (vuonna 2002 m\xc3\xa4\xc3\xa4r\xc3\xa4 oli viel\xc3\xa4 614 000, vuoden 2010 v\xc3\xa4est\xc3\xb6nlaskentatiedot saattavat tosin jonkin verran liioitella kielenpuhujien m\xc3\xa4\xc3\xa4r\xc3\xa4n laskua, koska ei ole tiedossa sis\xc3\xa4lt\xc3\xa4\xc3\xa4k\xc3\xb6 luku itsens\xc3\xa4 ers\xc3\xa4n- (36 700) tai mok\xc5\xa1ankielisiksi (1 500) ilmoittaneita). Suuri osa kaupungistuneista mordvalaisista ei hallitse kansansa kielt\xc3\xa4.\n_START_SECTION_\nKirjallisuus\n_START_PARAGRAPH_\nEnsimm\xc3\xa4inen mordvalainen kirja lienee 1806 ilmestynyt katekismus. Kansanrunokokoelmia ovat julkaisseet "Oikeauskoisen l\xc3\xa4hetysseura" (1882, 1883), H. Paasonen (1891, 1894) ja A, A. \xc5\xa0ahmatov (1910). Ensimm\xc3\xa4isen maailmansodan j\xc3\xa4lkeen on mordvalaisilla kielill\xc3\xa4 ilmestynyt kaikenlaista "valistuskirjallisuutta".'